เทเวศขอโต10%หวั่นกองทุนหด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

คุมเข้มความเสี่ยงรับอาร์บีซี กระจายสู่ฐานลูกค้ารายย่อย
โพสต์ทูเดย์ — เทเวศประกันภัย ขยับตัวพอเพียง คุมเข้มลูกค้า หวั่นเกณฑ์อาร์บีซี กินเงินกองทุน
นายอนันต์ เกษเกษมสุข กรรมการผู้จัดการ บริษัท เทเวศประกันภัย เปิดเผยว่า ในปีนี้บริษัทตั้งเป้าเติบโตทางธุรกิจเพียง 10% เท่านั้น และต้องใช้ความระมัดระวังในการทำตลาดอย่างมาก เพราะหากรับงานที่มีความเสี่ยงสูงและบริหารงานไม่ดี ก็จะมีผลทำให้บริษัทต้องตั้งสำรองมากขึ้น ตามเกณฑ์การดำรงเงินกองทุนตามความเสี่ยง (อาร์บีซี) ที่จะมีผลบังคับใช้ในเดือน ก.ย.นี้ 
ทั้งนี้ ตามแผนต้องมีการกระจายความเสี่ยงออกไปยังกลุ่มลูกค้ารายย่อยให้มากขึ้น ซึ่งคาดว่าปีนี้ลูกค้ารายใหญ่และรายย่อยจะมีสัดส่วนที่สมดุลอย่างละครึ่ง จากปีที่ผ่านมาสัดส่วนลูกค้ารายใหญ่อยู่ที่ 60% และรายย่อยอยู่ที่ 40% โดยมีเบี้ยประมาณ 3,200 ล้านบาท และยังมีเงินกองทุนประมาณ 300% ขณะที่กฎหมายใหม่จะบังคับให้ไม่ต่ำกว่า 150% จึงถือว่าเพียงพอกับการเติบโตในปีนี้
“ต่อไปการบริหารความเสี่ยงของบริษัทประกันต้องดีมากๆ ไม่เช่นนั้นโดนตั้งสำรองอ่วมแน่ ซึ่งทาง คปภ.ก็เข้ามาดูแลทั้งระบบดีขึ้น ให้บริษัทประกันมีความมั่นคงสำหรับผู้เอาประกัน ไม่เช่นนั้นพอเกิดเรื่องกับธุรกิจก็จะกระทบทั้งระบบได้” นายอนันต์ กล่าว
นายชาลี อุทารธรรม ประธานบริหารฝ่ายการเงิน บริษัท แอลเอ็มจี ประกันภัย กล่าวว่า ในปีนี้บริษัทตั้งเป้าหมายเบี้ยรับรวมที่ 4,500 ล้านบาท จากปี 2553 ที่มีเบี้ยรับรวม 4,100 ล้านบาท โดยจะขยายฐานลูกค้าประกันภัยอื่นๆ เพิ่มเป็น 25% ภายใน 3 ปี จากปัจจุบันที่มีสัดส่วนประมาณ 10% ซึ่ง 90% เป็นเบี้ยประกันภัยรถยนต์ ซึ่งขณะนี้อยู่ระหว่างรับพนักงานใหม่เพื่อเข้ามาทำตลาดประกันภัยประเภทอื่นเพิ่ม
สำหรับยอดการลงทุนรวมของบริษัทมีประมาณ 3,000 ล้านบาท ลงทุนในพันธบัตรรัฐบาลกว่า 90% ที่เหลือลงทุนในพันธบัตรรัฐวิสาหกิจ โดยไม่มีการลงทุนในตลาดหุ้นเลย เนื่องจากเป็นนโยบายของบริษัทแม่ที่เน้นให้รักษาเงินลงทุนไว้ให้ปลอดภัยมากที่สุด ซึ่งปีที่ผ่านมาได้รับผลตอบแทนจากการลงทุนประมาณ 2% และคาดว่าปีนี้จะได้รับผลตอบแทนในระดับใกล้เคียงกัน แม้ว่าอัตราดอกเบี้ยนโยบายจะมีการปรับตัวเพิ่มขึ้น แต่ผลตอบแทนของพันธบัตรรัฐบาลไม่ได้เปลี่ยนแปลงมากนัก
นายสุกิจ จรัญวาศน์ กรรมการผู้จัดการ บริษัท จรัญประกันภัย กล่าวว่า ในปีที่ผ่านมาบริษัทมีกำไรสุทธิ 16 ล้านบาท ลดลงเมื่อเทียบกับปี 2552 ที่มีกำไรสุทธิ 23 ล้านบาท ทั้งนี้สาเหตุที่ผลกำไรลดลงจากงวดเดียวกันของปีก่อนในอัตรา 30% เนื่องจากกำไรจากการรับประกันภัยลดลง 12% และรายได้จากการลงทุนลดลง 6% ขณะที่ค่าใช้จ่ายในการดำเนินงานเพิ่มขึ้น 9% โดยมีเบี้ยประกันภัยรับรวม 183 ล้านบาท ลดลง 15%